text: En farlig cigaret i Hoptrup
  05 august 2011 kl. 14.07
  Politiets kriminaltekniske afdeling er gået i gang med at efterforske årsagen til branden på Hoptrup Efterskole i onsdags. Meget tyder på, at rygning var årsagen.
  Det meste af skolen blev ødelagt ved branden. Fra flere forskellige sider har politiet fået oplyst, at der blev tømt askebægre på efterskolen inden sengetid. Askebægrene blev tømt i sække, som bagefter blev stillet på det sted, som Haderslev Beredskab mener er stedet, hvor branden opstod. Politiet regner med at slutte undersøgelsen på mandag.
  
  Nye senge til at sove i
  Mange af værelserne er ødelagt, og allerede den 14. august kommer der et nyt hold elever. Men de skal nok få noget at sove i, lover skolen. Den har lavet en aftale med et firma, der leverer 49 pavilloner til eleverne. 
  Pavillonerne indeholder værelser til to elever, og de vil stå klar, når det nye skoleår begynder. De bliver stillet op på et græsareal bag skolen - måske i to etager.
  